L-aġenzija internazzjonali ta' credit rating, Fitch, filwaqt li kkonfermat il-qagħda ta' Malta fil-kategorija A, għolliet il-prospettivi tal-ekonomija Maltija minn stabbli għal pożittv. Dan ir-rapport huwa biss l-aħħar minn sensiela ta' ċertifikati li jkompli jikkonferma kemm l-istrateġija ekonomika u finanzjarja li mexa fuqhom f'dawn l-aħħar tliet snin il-Gvern Laburista qed tħalli l-frott. Fil-fatt, ftit aktar minn xahar ilu, l-aġenzija Standard & Poor's ukoll ħarġet rapport pożittiv immens fuq il-qagħda ekonomika eċċellenti ta' pajjiżna. Tema komuni bejn dawn ir-rapporti hija li l-Gvern Laburista rnexxielu jdaħħal miżuri li bihom saħħaħ l-ekonomija li kienet mifnija minn snin ta' telqa taħt amministrazzjoni Nazzjonalista. Dan jiġi kkonfermat ukoll mill-fatt li Fitch tiddeskrivi lill-Enemalta bħala "kumpanija li tiġġenera l-profitt". Dwar il-qasam tal-enerġija, ir-rapport ta' Fitch jiddikjara li, grazzi għall-investiment immirat ta' dan il-Gvern fi proġetti kbar, grazzi għal dan il-qasam biss, iż-żieda fil-Prodott Domestiku Gross sal-2020 se jikber bi 3%. F'dan ir-rapport Fitch qed issostni li kibret sew il-fiduċja internazzjonali fil-prospetti ta' Malta, hekk kif minn pajjiż stabbli issa qed jikklassifikaw lil Malta bħala wieħed b'ġejjieni pożittiv. Fitch waslet għal din il-konklużjoni wara li studjat sensiela sħiħa ta' indikaturi ewlenin u l-mod kif dawn se jħallu impatt pożittiv fuq l-iżvilupp sostnut ta' pajjiżna. Fir-rapport tagħha Fitch tgħid li fuq ix-xefaq qed tara li d-dejn tal-Gvern se jkompli jonqos grazzi għaż-żieda qawwija fil-prodott nazzjonali u l-proċess kontinwu ta' konsolidazzjoni fiskali. Fitch tgħid ukoll li r-riformi wiesa' li qed jimplimenta dan il-Gvern fil-qasam tal-pensjonijiet se jtejbu s-sostenibbiltà tas-sistema tal-pensjonijiet. Dan għall-kuntrarju għal dak li kien jiġri fi żmien Gvern Nazzjonalista wara snin sħaħ ta' tmexxija bla wisq għaqal minn Gvern Nazzjonalista li wassal il-pajjiż fix-xifer u li, fost oħrajn, wassal sabiex jinfetħu proċeduri ta' deficit eċċessiv kontra Malta. Fitch qed tibbaża r-reviżjoni tagħha, fost oħrajn, fuq it-tnaqqis tad-defiċit fiskali minn 1.5% tal-Prodott Domestiku Gross fl-2015 għal 0.6% fl-2017. Issemmi wkoll ir-riformi strutturali li qed iwettaq il-Gvern u t-titjib fil-kompetittività sabiex il-pajjiż ikun f'qagħda aħjar biex jattira aktar investiment produttiv li jżid l-impiegi. Dan qed iwassal għal sitwazzjoni bla preċedent fejn qatt f'Malta ma kien hawn impjiegi daqskemm għandna llum. Fitch qed turi fiduċja li r-ritmu tal-iżvilupp ekonomiku Malti fis-snin 2016-2018 se jkun ta' 3.6% waqt li fl-istess ħin il-flus fi bwiet il-poplu se jiżdiedu bis-saħħa ta' żieda fin-numru ta' ħaddiema, rata ta' inflazzjoni li tkun qed tinżamm taħt kontroll u żieda fil-pagi. Skont Fitch, il-ħruġ tar-Renju Unit mill-Unjoni Ewropea jista' jkollu effett negattiv iżda limitat peress li n-nuqqas ta' turisti mir-Renju Unit jiġi kkumpensat minn turisti ġejjin minn pajjiżi oħra. Fil-fehma ta' Fitch, is-settur bankarju f'Malta jibqa' wieħed b'saħħtu hekk kif il-pożizzjoni ta' Malta tikkompara sew ma' dawk il-pajjiżi l-oħra li huma kklassifikati bħala 'A'. Dan iwassal biex il-kont kurrenti ta' Malta għas-snin 2016-2018 se jkun pożittiv u jilħaq medja ta' 4.6% bis-saħħa ta' żieda fit-turiżmu u l-esportazzjoni. L-Aġenzija Fitch tagħmel ukoll referenza għal żviluppi li jistgħu jkomplu jġibu 'l quddiem l-ekonomija Maltija, fosthom il-bżonn li Malta tkompli tikkonsolida l-finanzi pubbliċi u li tkompli tindirizza n-nuqqasijiet li jxekklu milli aktar investiment jiġi attirat lejn il-pajjiż. Fl-istess ħin, ir-rapport jisħaq li Malta m'għandhiex titbiegħed mill-miri fiskali ewlenin li għandha. DEJN ĠENERALI Id-dejn ġenerali tal-Gvern waqa' għal 63.9% tal-Prodott Domestiku Gross fl-2015, minn 67.1% fl-2014. Huwa mbassar li jinżel għal 56% fl-2018. Dan grazzi għal tkabbir nominali b'saħħtu tal-Prodott Domestiku Gross u l-konsolidazzjoni fiskali kontinwa. DEFIĊIT FISKALI Id-defiċit fiskali huwa mbassar li jonqos għal 0.9% tal-Prodott Domestiku Gross fl-2016 u għal 0.8% fl-2017; inqas mill-medja ta' pajjiżi f'kategorija A. Dan wara li fl-2015 kien 1.5%. TKABBIR EKONOMIKU Il-potenzjal ta' tkabbir ekonomiku huwa stmat fil-livell ta' 4.5% fl-2015 mill-Gvern, li jirrifletti r-riekwilibriju strutturali tal-ekonomija mill-mannifattura lejn setturi b'iktar valur miżjud u intensivi fix-xogħol. Il-Gvern implimenta sensiela ta' riformi strutturali biex itejjeb l-ambjent tan-negozju tal-pajjiż u l-kompetittività u jitrawwem tkabbir għal żmien medju. It-tkabbir ekonomiku kompla jkun aħjar mill-medja taż-Żona Ewro u fl-ewwel kwart tal-2016 tela' fil-livell ta' 5.2%. Fitch tistenna li t-tkabbir jibqa' dinamiku iżda b'moderazzjoni bejn l-2016 u l-2018 fil-livell ta' 3.6%, immexxi minn domanda domestika b'saħħitha.